Bybelskool » PSALM 4
1 Vir die musiekleier. Met snarespel. 'n Psalm. Van Dawid.
2 God wat my reg handhaaf,
antwoord my wanneer ek roep.
Toe ek in die noute was,
het U vir my ruimte gemaak;
wees my genadig, en hoor my gebed.
3 Mense, hoe lank nog
gaan julle my eer skend?
Julle het nietigheid lief,
julle jaag leuens na. Sela
4 Julle moet weet dat die Here
sy getroue volgelinge
Die Here hoor wanneer ek
na Hom roep.
5 Sidder, moenie sondig nie;
dink na op julle beddens
en wees stil. Sela
6 Bring offers van geregtigheid
en vertrou op die Here.
7 Baie mense sê: "Wie sal ons weer
die goeie laat beleef?"
Laat die lig van u teenwoordigheid
oor ons skyn, Here!
8 U het vreugde in my hart gegee,
meer as in die tyd wanneer
mense se koring en nuwe wyn volop is.
9 In vrede kan ek gaan lê
want net U, Here,
laat my veilig woon. (2020-vertaling).
Sommige geleerdes dink dat die omstandighede van Psalm 3 en 4 dieselfde is – die tragiese verhaal van Dawid se vlug voor sy geliefde seun Absalom. Dawid sou dan Psalm 4 die aand na sy vlug uit Jerusalem kon gebid het (vgl Ps 4:9 – "nou sal ek onbesorg gaan lê") en Psalm 3 die volgende oggend (vgl Ps 3:6 – "ek word ook weer wakker").
Sommige dink dat 'n mens in Psalm 4 eerder moet dink aan die ervaring van swak– of misoeste, moontlik weens droogte, na aanleiding van vers 8 wat 'n skerp kontras trek tussen die Psalmis/Dawid en die mense wat koring en wyn in oorvloed het.
Terloops: die woord Sela kom meer as 70 keer voor in ongeveer 40 van die Psalms, waarvan die eerste hier in Psalm 3 en 4 is. Die betekenis van die woord is onbekend, maar dit wil lyk asof dit 'n pouse in die lees of sing van die Psalm aangedui het, waarskynlik 'n teken vir die koorleiers en musikante. Ons moet dit dus eintlik nie lees of sing nie, maar 'n oomblik van stilte gee, as ons by die woord Sela kom.
Soos altyd in sy lewe, sê Psalm 4, moet Dawid sy geloof en vertroue in God alleen stel, al is daar baie teenstand van (naby?)-mense wat dié geloof en vertroue bespotlik maak en eintlik hulle ongeloof demonstreer dat God enigsins kan optree. Dawid is oortuig dat die Here steeds wonders doen vir dié wat Hom daarvoor vertrou.
Vers 5 is waarskynlik 'n stukkie lewenswysheid wat Dawid neerpen – midde in sy gebed – wat ons leer dat 'n mens nie self negatief op ongelowige perspektiewe moet reageer nie, en op die Here alleen moet vertrou: "As jy ontsteld raak, moenie sondig nie; dink in stilte daaroor na as jy gaan lê, en laat dit daarby!"
Die uitsonderlike uitdagings in die lewe moet ons nie verlei om die normale dinge wat God van ons vra na te laat nie (bv offers in Dawid se tyd – geestelike offers [ons hele manier van lewe] in ons tyd – 1 Pet 2:5 en Rom 12:1-2). Ons moet dié dinge bly doen, terwyl ons Hom vertrou vir die uitdagings.
Dan kan ons met oorgawe fokus op wat God gaan gee en bring dit rus in ons gemoed – soos Dawid sê – wat ons rustig laat slaap en veilig laat woon. En dink net – as dit waar sou wees dat Dawid dié gebed bid terwyl hy besig is om te vlug van Absalom – met hoeveel meer oortuiging jy in jou eie krisisse op hierdie vrede-gewende God kan staatmaak.
Dit laat my ook dink aan Fil 4:6-8 wat ons aanmoedig om ons gedagtes te fokus op dit wat waar, edel, reg, rein, mooi en prysenswaardig is, NADAT ons ons begeertes in alles aan die Here in gebed, smeking en danksegging bekend gemaak het. Dit is dan dat die vrede van God ons emosies en beplanning in die regte rigting sal begelei!
Die psalm nooi jou uit om na te dink oor die dinge waaroor jy ontsteld is en rus te kry by God. Gebruik dus die Psalm om die konflikte in jou lewe voor die Here te bring en vir sy "glimlag" te vra, soos 'n mens vers 7 kan verklaar: "verhef oor ons die lig van u aangesig, o Here!" (NAV het "goedgesind").